ཡང་ཁོང་གིས་མུ་མཐུད་ཤེས་གསལ་ལྟར་ན།ཕྱི་ལོ་༡༩༦༨ལོར་མདོ་སྟོད་སྨད་གཅིག་པུ་མིན་པར་དབུས་གཙང་ཕྱོགས་ནས་སྙེ་མོ་ཞི་རྒོལ་ལས་འགུལ་སྤེལ་བའི་ཁྲོད་བོད་མི་མང་པོ་ཞིག་འདས་གྲོངས་སུ་ཕྱིན་ཡོད་པའི་གནས་ཚུལ་གོ་ཐོས་བྱུང་།བོད་གཞིས་བྱེས་གཉིས་ནས་དྲག་རྒོལ་དང་ཞི་རྒོལ་གྱི་ལས་འགུལ་མང་པོ་སྤེལ་ཡོད།དཔེར་ན།ས་སྤྲེལ་ཞི་རྒོལ་ཆེན་མོའི་ལས་འགུལ་སྤེལ་བ་དབུས་གཙང་ཕྱོགས་ནས་ཤེས་རྟོགས་བྱུང་མེད་པ་དང་།སྙེ་མོའི་ཞི་རྒོལ་ལ་མཚོན་ན་མདོ་སྟོད་སྨད་ནས་ཤེས་རྟོགས་མ་བྱུང་བ་ལྟ་བུ་ཡིན།བོད་བསྟན་སྲིད་ཀྱི་ཆེད་རང་གི་གཅེས་སྲོག་བློས་བཏང་བ་རྣམས་རང་རེའི་བོད་ཀྱི་ལོ་རྒྱུས་ཡིག་ཚགས་ནང་བདག་ཉར་བྱེད་དགོས་པ་ཧ་ཅང་གལ་ཆེན་མཐོང་གི་ཡོད།ས་སྤྲེལ་ཞི་རྒོལ་ཆེན་མོའི་ལས་འགུལ་བྱུང་ནས་ལོ་ངོ་ཧྲིལ་པོ་༥༠འཁོར་བའི་དུས་དྲན་སྲུང་གཙི་བྱེད་དགོས་པའི་རྒྱུ་མཚན་ཡང་དེ་ཡིན།ཞེས་བརྗོད་སོང་།དེའི་རྗེས་རྔ་བ་རྨེའུ་རུ་མའི་བདེ་ལེགས་ལགས་ནས་ཁོ་རང་སྐབས་དེར་ཧོང་ཁྲིན་ནང་ལ་དངོས་སུ་ཞུགས་པའི་མྱོང་ཚོར་བརྗོད་སྐབས།སྤྱིར་ཧོང་ཁྲིན་ཟེར་བ་དེ་བྱུང་ནས་མི་ལོ་༥༠འགྲོ་བཞིན་ཡོད་པས་གོ་ཐོས་མེད་མཁན་མང་པོ་ཡོད་པ་དང་།གཞོན་སྐྱེས་མི་རབས་གསར་པ་ཚོས་ལོ་རྒྱུས་དེ་དག་ཤེས་རྒྱུ་གལ་ཆེན་ཡིན་པ་དང་།ངོ་རྒོལ་དེ་བྱུང་དུས་རིག་གནས་གསར་བརྗེ་ཆེན་མོའི་ཚ་ཚ་འུར་འུར་གྱི་སྐབས་དང་མི་མང་ལ་འགྲོ་དབང་འདུག་དབང་མེད་པ་དང་།སྨྲ་བརྗོད་རང་དབང་དང་ཆོས་ལུགས་དད་མོས་རང་དབང་སོགས་མེད་པ་མ་ཟད།རང་ལ་དབང་བའི་རྒྱུ་ནོར་ཚང་མ་གཞུང་ལ་སྤྲོད་དགོས་པ་དང་གཞུང་ལ་ཉིན་མཚན་མེད་པར་ལས་ཀ་བྱས་ཀྱང་ཟ་མ་ཅུང་ཙམ་རེ་ལས་མི་རག་པའི་དཀའ་ངལ་འཕྲད་ནས་ཡོད་པར་བརྟེན།ཕྱི་ལོ༡༩༨༦ལོའི་ཟླ༣ཚེས་༦ལ་རྔ་བ་རྨེའུ་རུ་མའི་ཡུལ་ཚོའི་ཐོག་ནས་ཧོང་ཁྲིན་ཞེས་པའི་ལས་འགུལ་དེ་མགོ་ཚུགས་པ་དང་།སྐབས་དེར་ཞི་བའི་རྣམ་པའི་ཐོག་ནས་རྫོང་སྲིད་གཞུང་ལ་མི་མང་གི་དཀའ་ངལ་སོགས་ཐེངས་མང་རེ་སྐུལ་བྱས་ན་ཡང་།ཁོ་ཚོས་མི་མང་གི་རེ་བ་ལ་ཡ་ལན་སོགས་གང་ཡང་མེད་པ་མ་ཟད་རྔ་བ་རྫོང་ཐོག་ནས་རྒྱ་ནག་གི་དམག་མི་དང་ལས་བྱེད་མཉམ་རུབ་ཐོག་དྲག་གནོན་བྱེད་རྒྱུ་མགོ་བརྩམས་པ་དང་།དྲག་གནོན་ཀྱི་མཇུག་འབྲས་དེ་རྔ་བ་བར་མ་ཞང་གི་གདོང་སྣེའི་ཁ་ནས་ཉིན་གཅིག་ལ་མི་༡༡བསད་ཡོད་པ་རེད།དེ་ནས་བཟུང་མི་མང་གི་ཞི་བའི་སྒང་ནས་གཞུང་ལ་རེ་བ་རྒྱག་རྒྱུར་རེ་ཐག་ཆད་ནས་དྲག་པོའི་རྒོལ་ལན་སློག་རྒྱུ་མགོ་བརྩམས་པ་རེད།དེ་དང་མཉམ་དུ་མི་མང་གིས་རྔ་བ་རྨེའུ་རུ་མའི་དབྱར་སའི་མནཌླ་ཐང་ཞེས་པའི་རྩ་ཐང་དུ་ཧོང་ཁྲོན་ཚོགས་པའི་ལྟེ་བ་ཚུགས་ཏེ།ཕྱི་ལོ༡༩༦༨ལོའི་ཟླ༨ལྷག་རིང་རྫོང་ཁག་མང་པོའི་མི་མང་འཛོམས་ནས་ཚང་མས་མཉམ་རུབ་ཀྱི་ཐོག་ནས་ངོ་རྒོལ་བྱེད་རྒྱུའི་གྲོས་ཐག་བཅད་པ་ཡིན་སྐོར་བརྗོད་བྱུང་།